**בספטמבר 1950 התכנסו בניו יורק שרי החוץ של מעצמות הכיבוש המערביות בגרמניה המערבית – ארה"ב, בריטניה וצרפת – כדי לבחון את האפשרות להשיב לה את עצמאותה. בדיוניהם עלתה שאלת חובותיה הכספיים של גרמניה לפני מלחמת העולם השנייה ואחריה. הערכות ממעיטות אמדו אותם בכ- 35 מיליארד מארק (כתשעה מיליארד דולר). המעצמות החליטו כי הכרת בון בחובותיה היא תנאי מוקדם לסיומו של משטר הכיבוש. ממשלתו של הקנצלר אדנאואר קיימה מספר ישיבות בסוגיה והחליטה ליטול אחריות להחזר החובות, למרות היקפן העצום.**

**שתי סיבות עיקריות היו לכך: חשש שמעצמות המערב תסרבנה להשיב לגרמניה את עצמאותה; רצון להחזיר לגרמניה את אמון האשראי בעולם הפיננסי על מנת לקדם את השתקמותה הכלכלית. במארס 1951 הודיע אדנאואר באיגרת לנציבות העליונה של מעצמות המערב כי ממשלתו מכירה בחובות המדינה לפני המלחמה ואחריה. בעקבות כך הודיעה הנציבות על כינוסה של ועידה חובות בין-לאומית בלונדון ב- 28 בפברואר 1952 בהשתתפותן של גרמניה המערבית, ארה"ב ומדינות אירופה.**

**בשעה שוועידת לונדון קרמה עור וגידים הלכה והתגבשה ועידת חובות נוספת שנקשרה לגרמניה. במארס 1951 הגישה ממשלת ישראל למעצמות הכיבוש בגרמניה איגרת ובה דרשה שילומים בסך 1.5 מיליארד דולר משתי הגרמניות בגין עלות קליטתם של חצי מיליון ניצולי שואה בישראל. הקנצלר אדנאואר התוודע לאיגרת והחליט לפתוח במו"מ עם ישראל על תביעתה. במגעים שנערכו בין בון לירושלים הוחלט ששני הצדדים יחלו במו"מ על תביעת השילומים ב- 20 במארס 1952 בהאג.**

**הנה אפוא, בסמיכות מקרים מיוחדת נפתחו כמעט באותו זמן שתי ועידות שנגעו לחובותיה של גרמניה. במשרד החוץ בתל-אביב הביטו בדאגה על ההתפתחות הזו. אנשי המשרד תהו כיצד תוכל גרמניה המערבית לעמוד בפירעון חובותיה המסחריים הענקים לארה"ב ומדינות אירופה, ובד בבד לשלם את חובותיה המוסריים לישראל. למן אביב 1951, ועד ראשית 1952 התנהלו במשרד החוץ הישראלי דיונים קדחתניים בנוגע למהלכים שעל ישראל לנקוט כדי שוועידת החובות בלונדון לא תכשיל את ועידת השילומים בהאג.**

**במאמר המוצע נבחן את מכלול העמדות, הרעיונות וההצעות שעלו במסדרונות משרד החוץ בתל-אביב ביחס לוועידת לונדון ונציג את המהלכים שישראל נקטה בסופו של דבר ביחס לוועידה זו. חשיבותה ההיסטורית של הסוגיה הנבחנת ברורה – שנים ספורות לאחר סיומה של מלחמת העולם השנייה, ותום השואה, נערכו שתי ועידות בינלאומיות, בהשתתפותה של גרמניה, שנועדו להחזיר לגרמנים את האשראי הפיננסי והאשראי המוסרי – שני יעדים כה מנוגדים שהתנגשו זה בזה. במאמרי אבחן את העניין מן הזווית הישראלית בהתבסס על עשרות מסמכי ארכיון ישראלים. זוהי ההתייחסות הראשונה שנעשתה אי-פעם במחקר ההיסטורי על סוגיה חשובה ומעניינת זו ומכאן גם חדשנותה. המאמר מתבסס על פרק מתוך ספרי העוסק בסוגיית השילומים שהתפרסם בישראל בשלהי 2015 בהוצאה משותפת של אוניברסיטאות תל-אביב ובר-אילן. גרסה מעודכנת של הספר בעברית מעובדת בימים אלה לאנגלית (בסיועה האדיב של ועידת התביעות) לקראת פרסומה בהוצאה אוניברסיטאית אנגלית.**